PMIndiaData/PMIndiaSum huggingface dataset:
केंद्रीय मंत्रिमंडल ने – ट्रेडमार्क के पंजीकरण के उद्देश्‍य के लिए वस्‍तुओं और सेवाओं के अंतर्राष्‍ट्रीय वर्गीकरण के बारे में नाइस समझौता   बी- ट्रेडमार्कों के प्रतीकात्‍मक तत्‍वों का अंतर्राष्‍ट्रीय वर्गीकरण स्‍थापित करने के लिए वियना समझौता सी- औद्योगिक डिजाइनों के लिए अंतर्राष्‍ट्रीय वर्गीकरण स्‍थापित करने के लिए लोकार्नों समझौते में भारत के प्रवेश के प्रस्‍ताव को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने (ए) – ट्रेडमार्क के पंजीकरण के उद्देश्‍य के लिए वस्‍तुओं और सेवाओं के अंतर्राष्‍ट्रीय वर्गीकरण के बारे में नाइस समझौता (बी) – ट्रेडमार्कों के प्रतीकात्‍मक तत्‍वों का अंतर्राष्‍ट्रीय वर्गीकरण स्‍थापित करने के लिए वियना समझौता (सी) – औद्योगिक डिजाइनों के लिए अंतर्राष्‍ट्रीय वर्गीकरण स्‍थापित करने के लिए लोकार्नों समझौते में भारत के प्रवेश के प्रस्‍ताव को मंजूरी दी है। नाइस, वियना और लोकार्नों समझौतों में पहुंच स्‍थापित करने से वैश्विक रूप से अपनाई जा रही वर्गीकरण प्रणालियों के अनुसार ट्रेड मार्क और डिजाइन अनुप्रयोगों के परीक्षण के लिए वर्गीकरण प्रणालियों से तालमेल के लिए भारत में बौद्धिक संपदा कार्यालय को मदद मिलेगी। यह भारतीय डिजाइनों, प्रतीकात्‍मक तत्‍वों और वस्‍तुओं को अंतर्राष्‍ट्रीय वर्गीकरण प्रणालियों में शामिल करने का अवसर प्रदान करेगा। इस पहुंच से भारत में आईपी के संरक्षण के संबंध में विदेशी निवेशकों में विश्‍वास जगाने की उम्‍मीद है। इस पहुंच से समझौते के तहत वर्गीकरणों की समीक्षा और संशोधन के बारे में निर्णय लेने की प्रक्रियाओं में अधिकारों का उपयोग करने में भी आसानी होगी।
नार्वे और भारत के केन्द्रीय लोक निर्माण विभाग में सहमति बनी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने नार्वे की लोक निर्माण कंपनी सिन्टेफ और भारत के अपशिष्ट निपटान को लेकर केन्द्रीय लोक निर्माण विभाग के बीच मानव संसाधन विकास के क्षेत्र में क्षमता निर्माण में सहयोग संबंधी सहमति पत्र को मंजूरी दी। इसके अलावा नार्वे निर्माण और विध्वंस को पुनर्चक्र करने के क्षेत्र में वैज्ञानिक अनुसंधान संबंधी कार्यों में भारत को सहयोग देगा। संदर्भ:- 2 अक्टूबर 2014 को माननीय प्रधानमंत्री ने स्वच्छ भारत के लिए व्यापक सामूहिक आंदोलन के तहत ‘स्वच्छ भारत मिशन’ की शुरूआत की थी। भारत में निर्माण क्षेत्र से सालाना करीब 10 से 12 मिलियन टन अपशिष्ट सामग्री निकलती है। आवास और सड़क क्षेत्रों में इनकी जबरदस्त मांग है लेकिन मांग और आपूर्ति में अच्छा-खासा अंतराल है। इसे इन्हीं सामग्रियों के पुनर्चक्र से काफी हद तक कम किया जा सकता है। ईंट, लकड़ी की टाइलें, धातु जैसी कुछ वस्तुओं का पुनर्चक्र होता है और निर्माण के दूसरे कार्यों में भी इनसे मदद मिलती है लेकिन इस समय भारत में पुनर्चक्र का 50 प्रतिशत से ज्यादा इस्तेमाल नहीं हो रहा है।
प्रधानमंत्री ने लोगों को दुर्गा अष्टमी की शुभकामनाएं दी

प्रधानमंत्री श्री नरेन्द्र मोदी ने दुर्गा अष्टमी पर लोगों को शुभकामनाएं दी हैं। प्रधानमंत्री ने अपने संदेश में कहा है, “दुर्गा अष्टमी के मौके पर मैं अपने भारतीय साथियों और दुनिया भर में जश्न मना रहे लोगों को शुभकामनाएं देता हूं। मां दुर्गा का आशीर्वाद सदा हम पर बना रहे, और वह हमारे जीवन को खुशहाली और समृद्धि से भर दे। उसके आशीर्वाद से समाज में हमेशा बुराई पर अच्छाई की जीत हो और हर तरह का अन्याय खत्म हो।”
प्रधानमंत्री ने ‘युवा भारत, नया भारत’ के विषय पर छात्रों के सम्मेलन को संबोधित किया

प्रधानमंत्री श्री नरेन्‍द्र मोदी ने पंडित दीनदयान उपाध्‍याय शताब्‍दी समारोह और स्‍वामी विवेकानंद के शिकागो संबोधन के 125 वर्ष पूरे होने के अवसर पर आज नई दिल्‍ली के विज्ञान भवन में आयोजित छात्रों के सम्‍मेलन को सम्‍बोधित किया। प्रधानमंत्री ने कहा कि 125 वर्ष पहले आज ही के दिन, जिसे हाल ही में 9/11 के रूप में जाना जाता है, मात्र कुछ शब्‍दों के साथ एक युवा भारतीय ने पूरे विश्‍व को जीत लिया था और पूरे विश्‍व को एकता की ताकत दिखाई थी। उन्‍होंने कहा कि 1983 का 9/11 प्‍यार, सद्भावना और भाईचारे का दिन था। प्रधानमंत्री ने कहा कि स्‍वामी विवेकानंद ने हमारे समाज में प्रवेश कर चुकी सामजिक बुराईयों के खिलाफ आवाज उठाई। उन्‍होंने याद दिलाया कि, स्‍वामी विवेकानंद ने कहा था कि केवल रीति-रिवाज किसी व्‍यक्ति को ईश्‍वर से नहीं जोड़ते। उन्‍होंने कहा कि ‘जन सेवा ही प्रभु सेवा है।’ प्रधानमंत्री ने कहा कि स्‍वामी विवेकानंद उपदेश देने में विश्‍वास नहीं करते थे। उनके विचारों और आदर्शवाद ने रामकृष्‍ण मिशन के माध्‍यम से संस्‍थागत रूपरेखा का मार्ग प्रशस्‍त किया। प्रधानमंत्री ने उन सभी लोगों का खासतौर पर जिक्र किया जो स्‍वच्‍छ भारत के साथ अथक रूप से जुड़े हुए हैं और ये वे हैं जिन्‍होंने वंदे मातरम की भावना को आत्‍मसात किया है। प्रधानमंत्री ने कहा कि छात्र संगठनों को विश्‍वविद्यालय चुनावों के प्रचार के दौरान स्‍वच्‍छता को अधिक महत्‍व देना चाहिए। उन्‍होंने कहा कि केवल वे लोग जो महिलाओं का सम्‍मान करते हैं, वे ही स्‍वामी विवेकानंद के सम्‍बोधन के शुरूआती शब्‍दों ‘अमरीका के भाइयों और बहनों’ पर सही रूप में गर्व कर सकते हैं। प्रधानमंत्री ने कहा कि स्‍वामी विवेकानंद और जमशेदजी टाटा के बीच पत्राचार यह दर्शाता है कि स्‍वामी जी का ध्‍यान भारत की आत्‍मनिर्भरता पर था। प्रधानमंत्री ने यह भी कहा कि ज्ञान और कौशल दोनों समान रूप से महत्‍वपूर्ण हैं। प्रधानमंत्री ने कहा कि अब लोग कहते हैं कि 21वीं सदी एशिया की सदी है। लेकिन काफी समय पूर्व स्‍वामी विवेकानंद ने ‘वन एशिया’ का सिद्धांत दिया था और कहा था कि विश्‍व की समस्‍याओं का हल एशिया के माध्‍यम से होगा। प्रधानमंत्री ने कहा कि सृजनात्‍मकता और नवाचार के लिए विश्‍वविद्यालय परिसर से बढ़कर कोई और स्‍थान नहीं हो सकता। उन्‍होंने क‍हा कि ‘एक भारत, श्रेष्‍ठ भारत’ की भावना को मजबूत करने के लिए संस्‍थानों की और विभिन्‍न राज्‍यों की संस्‍कृति और भाषा दिवस आयोजित करना चाहिए। प्रधानमंत्री ने कहा कि भारत बदल रहा है, वैश्वि‍क स्‍तर पर भारत की प्रतिष्‍ठा बढ़ी है और ऐसा जन शक्ति के कारण हुआ है। उन्‍होंने छात्र समुदाय का आह्वान किया कि ‘वे नियमों का पालन करें और भारत की विजय गाथा को आगे बढ़ायें।’
लोक प्रशासन और शासन सुधारों के क्षेत्र में भारत और ब्रिटेन के मध्‍य समझौता ज्ञापन

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने लोक प्रशासन और शासन सुधारों के क्षेत्र में भारत और ब्रिटेन के मध्‍य नवम्‍बर 2015 में हस्‍ताक्षरित समझौता ज्ञापन (एमओयू) को अपनी कार्योत्‍तर स्‍वीकृति प्रदान की है। समझौता ज्ञापन के अधीन लोक प्रशासन, उपयोगकर्ता सेवा प्रदान करने, सेवा प्रक्रिया में नौकरशाही का दखल कम करने, सरकारी प्रक्रिया के पुनर्निर्माण, कर्मचारी क्षमता का निर्माण और विकास, लोक शिकायत निवारण प्रणाली, स्‍थानीय सरकार सुधार, सामाजिक सुरक्षा मजबूत करने की दिशा में सुधार, सरकार में नैतिकता को बढ़ावा देने के लिए रणनीतियों में सहयोग, कर्मचारी प्रबंधन में सरकार और उद्योग के मध्‍य सहयोग, जनता की भागीदारी की प्रणाली, संकट और आपदा प्रबंधन तथा सरकार के डिजिटल परिवर्तन जैसे क्षेत्रों में सुशासन में साझेदारी के लिए सहयोग किया जाएगा। समझौता ज्ञापन लागू करने की जिम्‍मेदारी लोक प्रशासन और शासन में एक संयुक्‍त कार्य दल पर होगी। इस समझौता ज्ञापन से भारतीय जनसेवा आपूर्ति प्रणाली में कुछ श्रेष्‍ठ प्रक्रिया और प्रथाओं को अपनाने और नवीकरण में समर्थ बनाने तथा जनसेवा प्रबंधन के क्षेत्र में तेजी से बदलते परिवेश के संदर्भ में ब्रिटेन में मौजूद ग्राहकजन्‍य सार्वजनिक सेवा आपूर्ति की प्रणाली को समझने में मदद मिलेगी, जिन्‍हें अपनाकर भारत में उन्‍नत जनसेवा आपूर्ति को बढ़ावा मिलेगा। समझौता ज्ञापन के अधीन संयुक्‍त कार्यदल की पहली बैठक इस माह के अंत में लंदन में आयोजित करने का कार्यक्रम है।
हम भारत-बांग्लादेश के बीच अपनी मैत्री के पचास वर्ष को मिलकर याद कर रहे हैं तथा उसकी स्थापना का जश्न मना रहे हैं: प्रधानमंत्री श्री मोदी

प्रधानमंत्री श्री नरेन्द्र मोदी ने कहा है कि हम भारत-बांग्लादेश के बीच अपनी मैत्री के पचास वर्ष को मिलकर याद कर रहे हैं तथा उसकी स्थापना का जश्न मना रहे हैं। प्रधानमंत्री ने एक ट्वीट में कहा हैः “आज भारत और बांग्लादेश मैत्री दिवस मना रहे हैं। हम अपनी मैत्री के पचास वर्ष को मिलकर याद कर रहे हैं तथा उसकी स्थापना का जश्न मना रहे हैं। मैं इन सम्बंधों को विस्तार देने और उसे और प्रगाढ़ बनाने की दिशा में महामहिम प्रधानमंत्री शेख हसीना के साथ काम करता रहूंगा।”
प्रधानमंत्री ने मोरबी में दीवार गिरने से हुई लोगों की मौत पर शोक व्यक्त किया

प्रधानमंत्री श्री नरेन्‍द्र मोदी ने गुजरात के मोरबी में दीवार गिरने से हुई लोगों की मौत पर गहरा दु:ख व्‍यक्‍त किया है। श्री मोदी ने गुजरात के मोरबी में दीवार गिरने की घटना के पीड़ितों के लिए प्रधानमंत्री राष्ट्रीय राहत कोष (पीएमएनआरएफ) से अनुग्रह राशि की घोषणा की है। प्रधानमंत्री कार्यालय ने ट्वीट किया; "मोरबी में दीवार गिरने की दुःखद घटना हृदय विदारक है। दु:ख की इस घड़ी में मेरी संवेदनाएं शोक संतप्त परिवारों के साथ हैं। घायलों के शीघ्र स्वस्थ होने की कामना करता हूं। स्थानीय अधिकारी, प्रभावितों को हर संभव सहायता प्रदान कर रहे हैं।" "मोरबी की घटना में जान गंवाने वाले प्रत्येक व्यक्ति के निकटतम परिजन को पीएमएनआरएफ से को 2 लाख रुपये दिए जाएंगे। घायलों को 50,000 रुपये दिए जाएंगे: पीएम"
विश्‍व स्‍वास्‍थ्‍य दिवस के अवसर पर प्रधानमंत्री का संदेश

प्रधानमंत्री श्री नरेंद्र मोदी ने विश्व स्वास्थ्य दिवस के अवसर पर सभी लोगों को शुभकामनाएं दी हैं। उन्होंने कामना व्यक्त है कि “सभी लोगों का स्वास्थ्य उत्तम रहे और वे अन्य लोगों को स्वस्थ जीवन जीने के लिए प्रेरित करें। इस वर्ष के विश्व स्वास्थ्य दिवस का विषय खाद्य सुरक्षा रखा गया है, जिसके लिए अच्छा स्वास्थ्य होना पहली शर्त है। सरकार स्वस्थ भारत का सपना साकार करने के लिए अथक प्रयास कर रही है, जहां समुचित और कम लागत वाली स्वास्थ्य देखभाल सबकों मुहैया हो।”
प्रधानमंत्री ने पूर्व प्रधानमंत्री श्रीमती इंदिरा गांधी को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने पूर्व प्रधानमंत्री श्रीमती इंदिरा गांधी को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा हैः “मैं पूर्व प्रधानमंत्री श्रीमती इंदिरा गांधी की जयंती पर उन्हें अपनी श्रद्धांजलि अर्पित करता हूं।”
प्रधानमंत्री ने राजस्थान के सीकर में खाटू श्यामजी मंदिर परिसर में भगदड़ के कारण हुई लोगों की मौत पर शोक व्यक्त किया

प्रधानमंत्री श्री नरेन्द्र मोदी ने राजस्थान के सीकर में खाटू श्यामजी मंदिर परिसर में भगदड़ के कारण हुई लोगों की मौत पर गहरा दुःख व्यक्त किया है। प्रधानमंत्री ने ट्वीट किया; “राजस्थान के सीकर में खाटू श्यामजी मंदिर परिसर में भगदड़ के कारण हुई लोगों की मौत से दुःखी हूं। मेरी संवेदनाएं शोक संतप्त परिवारों के साथ हैं। मैं ईश्वर से घायल हुए लोगों के जल्द से जल्द स्वस्थ होने की प्रार्थना करता हूं।”
सिंगापुर के उप-प्रधानमंत्री महामहिम थर्मन षणमुगरत्‍नम ने प्रधानमंत्री से भेंट की

सिंगापुर के उप-प्रधानमंत्री महामहिम थर्मन षणमुगरत्‍नम ने आज प्रधानमंत्री श्री नरेंद्र मोदी से मुलाकात की। प्रधानमंत्री ने इस अवसर पर सिंगापुर के प्रधानमंत्री महामहिम ली ह्सिएन लूंग की सफल भारत यात्रा का स्‍मरण कराया जो अक्‍तूबर 2016 में भारत आए थे। उन्‍होंने दोनों नेताओं की बैठक में किए गए निर्णयों को अमली जामा पहनाने की दिशा में दोनों पक्षों की ओर से किए गए कार्यों की सराहना की। श्री षणमुगरत्‍नम ने जीएसटी के सफल कार्यान्‍वयन पर प्रधानमंत्री को बधाई दी। उन्‍होंने दोनों देशों के परस्‍पर संबंधों, विशेषकर आर्थिक क्षेत्र में उपलब्धियों से प्रधानमंत्री को अवगत कराया। प्रधानमंत्री ने निवेश, शहरी विकास, नागर विमानन और कौशल विकास जैसे क्षेत्रों में घनिष्‍ठ आपसी सहयोग की सराहना की। दोनों नेताओं ने बैंकिंग, डिजिटल वित्‍त, पर्यटन और नवाचार के क्षेत्र में सहयोग की संभावनाओं पर भी विचार किया।
प्रधानमंत्री म्‍यांमार, ऑस्‍ट्रेलिया और फिजी की यात्रा करेंगे

प्रधानमंत्री श्री नरेन्‍द्र मोदी म्‍यांमार में होने वाले आसियान और पूर्व एशिया शि‍खर सम्‍मेलनों तथा ऑस्‍ट्रेलिया में जी-20 शिखर सम्‍मेलन में शामिल होने के लिए म्‍यांमार, ऑस्‍ट्रेलिया और फिजी की यात्रा करेंगे। इस दौरान, प्रधानमंत्री अन्‍य द्वीपक्षीय और बहुपक्षीय वार्ताओं में भी भाग लेंगे। श्री मोदी की यह यात्रा 11 नवम्‍बर, 2014 से प्रारम्‍भ होगी। प्रधानमंत्री ने कहा कि ‘’विभिन्‍न शि‍खर सम्‍मेलनों और द्वीपक्षीय बैठकों में भाग लेने के लिए 11 नवम्‍बर से मैं, म्‍यांमार, ऑस्‍ट्रेलिया और फिजी की यात्रा करूंगा। म्‍यांमार में, मैं दो प्रमुख बहुपक्षीय सम्‍मेलनों- आसियान और पूर्व एशिया शि‍खर सम्‍मेलनों में भागीदारी करूंगा। दक्षिण पूर्व एशिया के साथ हमारे संबंधों की जड़े काफी गहरी है। आसियान देशों के साथ संबंधों को मजबूत बनाना हमारी एक्‍ट ईस्‍ट पॉलिसी का एक महत्‍वपूर्ण अंग है। आसियान अगली शताब्‍दी के एशियाई देशों के होने के संदर्भ में हमारे स्‍वप्‍न का मुख्‍य केन्द्र है जहां भारत एक महत्‍वपूर्ण भूमिका निभाएगा। मुझे विश्‍वास है कि ये बैठकें सृजनात्‍मक होंगी। मैं एक अहम मित्र देश के तौर पर म्‍यांमार के नेताओं के साथ भी द्वीपक्षीय बैठकें करूंगा। म्‍यांमार के साथ मजबूत संबंध बनाये रखना हमारी प्राथमिकता के क्षेत्र में शामिल है। म्‍यांमार के बाद, मैं जी-20 शिखर सम्‍मेलन के लिए ऑस्‍ट्रेलिया जाऊंगा। विश्‍व को भारतीय अवसरों का लाभ उठाने का प्रस्‍ताव देने के लिए यह एक बेहद महत्‍वपूर्ण मंच है। मैं दुनिया की चिंताओं से जुड़े मुद्दों खासतौर पर वैश्‍विक अर्थव्‍यवस्‍था से संबंधित महत्‍वपूर्ण मुद्दों पर जी-20 नेताओं के साथ काम करने के प्रति आशान्वित हूं। मेरा ऑस्‍ट्रेलिया का दौरा विशेष और ऐतिहासिक दोनों हैं। यह 28 वर्षों में किसी भारतीय प्रधानमंत्री के द्वारा ऑस्‍ट्रेलिया की प्रथम द्वीपक्षीय यात्रा होगी। ऑस्‍ट्रेलिया में, मैं देश के शीर्ष नेतृत्‍व से मुलाकात करूंगा और मुझे ऑस्‍ट्रेलिया की संसद को संबोधित करने का गौरवपूर्ण अवसर भी प्राप्‍त होगा। मैं ऑस्‍ट्रेलिया में भारतीय समुदाय से बातचीत करने के लिए भी आशान्वित हूं।‘’ प्रधानमंत्री ने कहा कि भारत और ऑस्‍ट्रेलिया में क्रिकेट के लिए एक समान जज्‍बा है। उन्‍होंने प्रतिष्ठित मैलबॉर्न क्रिकेट मैदान में अपने आतिथ्‍य के लिए प्रधानमंत्री टोनी एब्‍बोट को धन्‍यवाद दिया। उन्‍होंने कहा प्रथम विश्‍व युद्ध के दौरान भारत और ऑस्‍ट्रेलिया कंधे से कंधा मिलाकर लड़े थे। श्री मोदी ने कहा कि वह प्रधानमंत्री टोनी एब्‍बोट के साथ युद्ध स्‍मारक की भी यात्रा करेंगे।
प्रधानमंत्री ने रविदास जयंती पर दिल्ली स्थित श्री गुरु रविदास विश्राम धाम मंदिर में दर्शन किये

प्रधानमंत्री श्री नरेन्द्र मोदी ने रविदास जयंती के अवसर पर दिल्ली में श्री गुरु रविदास विश्राम धाम मंदिर में श्रद्धा सुमन अर्पित किये। श्रृंखलाबद्ध ट्वीटों में प्रधानमंत्री ने कहा हैः "रविदास जयंती के पुण्य अवसर पर आज मैंने दिल्ली के श्री गुरु रविदास विश्राम धाम मंदिर जाकर दर्शन किए। सभी देशवासियों को रविदास जयंती की शुभकामनाएं।" "संत रविदास जी का यह पवित्र धाम जन-जन के लिए एक प्रेरणास्थल है। मैं सौभाग्यशाली हूं कि एक सांसद के रूप में मुझे यहां के विकास कार्यों को पूरा करने का अवसर प्राप्त हुआ है।" “दिल्ली में श्री गुरु रविदास विश्राम धाम मंदिर में अत्यंत विशेष पल।”
प्रधानमंत्री ने डॉ. बाबासाहेब अंबेडकर के निर्वाण दिवस पर उन्‍हें श्रद्धांजलि अर्पित की

प्रधानमंत्री श्री नरेन्‍द्र मोदी ने डॉ. बाबासाहेब भीमराव अंबेडकर के निर्वाण दिवस पर उन्‍हें श्रद्धांजलि अर्पित की। प्रधानमंत्री ने कहा, ‘बाबासाहेब भीमराव अंबेडकर के निर्वाण दिवस पर मैं उनका नमन करता हूं। राष्‍ट्र के प्रति बाबासाहेब की महत्‍वपूर्ण सेवा के लिए देश हमेशा उनका आभारी रहेगा।’
प्रधानमंत्री ने आंध्र प्रदेश के मुख्‍यमंत्री के साथ एक उच्‍चस्‍तरीय बैठक में सूखे और जल की कमी के हालात की समीक्षा की

प्रधानमंत्री श्री नरेन्‍द्र मोदी ने आज आंध्र प्रदेश के कुछ हिस्‍सों में सूखे और जल की कमी के हालात पर हुई एक उच्‍चस्‍तरीय बैठक की अध्‍यक्षता की। आंध्र प्रदेश के मुख्‍यमंत्री श्री एन चंद्रबाबू नायडू इस बैठक में उपस्थित थे। भारत सरकार और आंध्र प्रदेश राज्‍य के वरिष्‍ठ अधिकारीगण भी इस बैठक में मौजूद थे। राज्‍य की बकाया राशि के समायोजन के बाद राष्‍ट्रीय आपदा राहत कोष (एनडीआरएफ) से राज्‍य को 315.95 करोड़ रुपये की रकम जारी की गई है। यह 330 करोड़ रुपये की उस रकम के अलावा है, जिसे वर्ष 2015-16 के लिए राज्‍य आपदा राहत कोष (एसडीआरएफ) के केन्‍द्रीय हिस्‍से के रूप में राज्‍य को जारी किया गया था। इसके अलावा वर्ष 2016-17 के लिए एसडीआरएफ की पहली किस्‍त के रूप में 173.25 करोड़ रुपये की राशि जारी की गई है। मुख्‍यमंत्री ने सूखे में कमी लाने के प्रयासों के तहत मिट्टीरोधी बांधों के निर्माण, लिफ्ट सिंचाई योजनाओं की बहाली और मोबाइल स्प्रिंकलर यूनिटों (रेन गन) को तैनात करने के लिए राज्‍य द्वारा उठाये गये कदमों के बारे में जानकारी दी। उन्‍होंने सूक्ष्‍म-सिंचाई के क्षेत्र में राज्‍य द्वारा की गई प्रगति का उल्‍लेख किया। राज्‍य ने वर्ष 2022 तक सूक्ष्‍म-सिंचाई के तहत 20 लाख हेक्‍टेयर का लक्ष्‍य रखा है। इस क्षेत्र में वैश्विक स्‍तर पर अपनाये जाने वाले सर्वोत्तम तौर-तरीकों एवं अनुसंधान पर भी चर्चा हुई। सूक्ष्‍म-सिंचाई के लिए राज्‍य द्वारा किये गये प्रयासों की सराहना करते हुए प्रधानमंत्री ने एक कार्यदल का गठन करने का निर्देश दिया, जिसे जल की बचत, बेहतर उत्‍पादकता और उर्वरक, कीटनाशक एवं श्रम की घटी हुई इनपुट लागत के लिहाज से बचत जैसे विभिन्‍न पैमानों पर महाराष्‍ट्र, आंध्र प्रदेश और गुजरात में ड्रिप सिंचाई के आर्थिक असर का व्‍यापक अध्‍ययन करना होगा। मुख्‍यमंत्री ने यूरिया की नीम-कोटिंग और नगरपालिका के ठोस कचरे से तैयार कम्‍पोस्‍ट के लिए प्रति टन 1500 रुपये की पेशकश किये जाने संबंधी पहलों के लिए प्रधानमंत्री की सराहना करते हुए कहा कि इन कदमों से मृदा की सेहत सुधारने और यूरिया के अन्‍यत्र उपयोग की रोकथाम करने में काफी मदद मिलेगी। मुख्‍यमंत्री ने इस अवसर पर एक संक्षिप्‍त प्रस्‍तुति भी दी जिसमें यह जानकारी दी गई कि किस तरह से राज्‍य सरकार खेत में कृषि एवं जल की स्थिति के बारे में वास्‍तविक समय पर अपडेट पाने के लिए प्रौद्योगिकी का इस्‍तेमाल कर रही है। इन अभिनव कदमों की सराहना करते हुए प्रधानमंत्री ने नीति आयोग से राज्‍य के साथ सलाह-मशविरा कर एक कार्यदल गठित करने का अनुरोध किया, जिसे एक ऐसा मॉडल सुझाने की जिम्‍मेदारी सौंपी जाये जिससे यह पता चल सकेगा कि फसल बीमा के लिए प्रौद्योगिकी का कैसे इस्‍तेमाल किया जा सकता है। यह बैठक केन्‍द्र और राज्‍य के आपस में मिलकर काम करने के संकल्‍प के साथ सम्‍पन्‍न हुई।
भारत और ओमान के बीच पर्यटन क्षेत्र के लिए समझौता ज्ञापन

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने पर्यटन क्षेत्र में सहयोग को बढ़ावा देने के लिए भारत सरकार के पर्यटन मंत्रालय और ओमान सल्‍तनत के पर्यटन मंत्रालय के बीच पर्यटन के क्षेत्र में आपसी सहयोग बढ़ाने के प्रस्ताव को मंजूरी दे दी है। अन्य मुद्दों के साथ समझौता ज्ञापन के मुख्य उद्देश्य हैं: 1. पर्यटन क्षेत्र में आपसी सहयोग को बढ़ावा देना 2. पर्यटन से सम्बंधित सूचनाओं और आंकड़ों का आदान-प्रदान 3. होटलों और टूअर ओपरेटरों समेत पर्यटन क्षेत्र के सभी साझेदारों के बीच सहयोग को प्रोत्साहित करना 4. मानव संसाधन विकास में सहयोग के लिए आदान-प्रदान कार्यक्रम शुरू करना 5. पर्यटन और आतिथ्‍य क्षेत्रों में निवेश 6. दोनों देशों के बीच पर्यटन को बढ़ावा देने के लिए टूअर ओपरेटरों/मीडिया/विचारकों के दौरे एक-दूसरे के देश में करने की व्‍यवस्‍था 7. प्रोत्साहन, मार्केटिंग, गंतव्यों के विकास और प्रबंधन आदि क्षेत्रों के अऩुभवों को आपस में बांटना 8. दोनों देशों में होने वाली पर्यटन मेले/प्रदर्शनियों में भागीदारी और, 9. सुरक्षित, सम्मानजनक और सतत पर्यटन को बढ़ावा देना। भारत और ओमान के बीच लंबे समय से सुदृढ़ ऐतिहासिक आर्थिक और राजनीतिक संबंध रहे हैं और भौगोलिक, ऐतिहासिक और सांस्‍कृतिक दृष्‍टि से एक-दूसरे से जुड़े हुए हैं।
मंत्रिमंडल ने हिन्‍दुस्‍तान उर्वरक एवं रसायन लिमिटेड (एचयूआरएल) द्वारा भारतीय उर्वरक निगम लिमिटेड (एफसीआईएल) की गोरखपुर एवं सिंद्री इकाइयों तथा हिन्‍दुस्‍तान उर्वरक लिमिटेड (एचएफसीएल) की बरौनी इकाई के पुनर्गठन के लिए रियायत समझौते तथा भूमि पट्टा समझौते और पट्टे पर जमीन उपलब्‍ध कराने को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल समिति ने निम्‍नलिखित प्रस्‍तावों को मंजूरी दी – · हिन्‍दुस्‍तान उर्वरक एवं रसायन लिमिटेड (एचयूआरएल) को पट्टे पर जमीन उपलब्‍ध कराना। · हिन्‍दुस्‍तान उर्वरक एवं रसायन लिमिटेड (एचयूआरएल) द्वारा भारतीय उर्वरक निगम की गोरखपुर एवं सिंद्री इकाइयों तथा हिन्‍दुस्‍तान उर्वरक लिमिटेड (एचएलसीएल) की बरौनी इकाई के पुनर्गठन के लिए रियायत समझौता तथा भूमि पट्टा समझौता उपलब्‍ध कराना। · गोरखपुर, सिंद्री और बरौनी की तीन परियोजनाओं के लिए एचयूआरएल और एफसीआईएल/एचएफसीएल के बीच समझौते के मद्देनजर वैकल्पिक समझौतों और अन्‍य समझौतों को स्‍वीकृति देने के लिए अंतर-मंत्रालयी समिति को अधिकृत करना। प्रभाव: एफसीआईएल/एचएफसीएल के गोरखपुर, सिंद्री और बरौनी इकाइयों के पुनर्गठन से उर्वरक क्षेत्र में पर्याप्‍त निवेश सुनिश्चित होगा। ये इकाइयां जगदीशपुर-हल्दिया पाइपलाइन (जेएचपीएल) गैस पाइपलाइन के प्रमुख ग्राहक के तौर पर काम करेंगी, जिसे पूर्वी भारत में महत्‍वपूर्ण अवसंरचना के विकास के लिए बिछाया जा रहा है। इससे क्षेत्र में रोजगार के अवसर पैदा होंगे और पूर्वी क्षेत्र/राज्‍य की अर्थव्‍यवस्‍था में तेजी आएगी। उर्वरक इकाइयों के पुनर्गठन से यूरिया का घरेलू उतपादन बढ़ेगा और परिणामस्‍वरूप यूरिया में आत्‍मनिर्भरता आएगी। विवरण: · एनटीपीसी,आईओसीएल, सीआईएल और एफसीआईएल/एचएफसीएल की संयुक्‍त उपक्रम कंपनी एचयूआरएल का गठन जून 2016 में किया गया था, ताकि गोरखपुर, सिंद्री और बरौनी में उर्वरक पुनर्गठन परियोजनाओं को कार्यान्वित किया जा सके। · इन तीन स्‍थानों पर उर्वरक परियोजनाओं के गठन में एचयूआरएल की सहायता के लिए एफसीआईएल/एचएफसीएल द्वारा एचयूआरएल के साथ पट्टा समझौते पर हस्‍ताक्षर किए जाने हैं। जमीन का पट्टा 55 वर्ष की अवधि के लिए होगा। · पट्टाधारक (एचयूआरएल) प्रति वर्ष पट्टादाता (एफसीआईएल/एचएफसीएल) को एक लाख रुपये प्रति वर्ष का आंशिक पट्टा किराया देगा। · एफसीआईएल की सिंद्री और गोरखपुर इकाइयों तथा एचएफसीएल की बरौनी इकाई के लिए रियायत समझौते के मद्देनजर एफसीआईएल/एचएफसीएल तथा एचयूआरएल (रियातय प्राप्‍त) के बीच समझौत होना है, जिसके तहत एचयूआरएल को डिजाइन, इंजीनियरिंग, निर्माण, खरीद, परीक्षण, जांच, संचालन, उर्वरक संयंत्रों के रख-रखाव और उसके उत्‍पादन के विपणन का अधिकार प्राप्‍त हो सके। · एचयूआरएल को वित्‍त प्राप्‍त करने के लिए भूमि आवंटन के उद्देश्‍य के मद्देनजर एफसीआईएल/एचएफसीएल, विशेष परियोजनाओं के लिए ऋणदाता प्रतिनिधि तथा एचयूआरएल के बीच होने वाले वैकल्पिक समझौते, जो एक त्रिपक्षीय समझौता है, उसके लिए प्रत्‍येक परियोजनाओं के संबंध में ऋणदाता समूह द्वारा हस्‍ताक्षर किये जाने के बाद इस समझौते पर हस्‍ताक्षर किए जाने की आवश्‍यकता होगी।
प्रधानमंत्री ने वाराणसी में गंगा स्वच्छता अभियान की शुरुआत की, अस्सी घाट पर स्वच्छता अभियान के अंतर्गत श्रमदान में शामिल हुए

प्रधानमंत्री श्री नरेन्द्र मोदी ने आज अस्सी घाट में गंगा नदी के घाटों से गंदगी हटाने के लिए आयोजित श्रमदान में शामिल होकर स्वच्छ गंगा अभियान की शुऱुआत की। प्रधानंमंत्री ने इस काम को आगे बढ़ाने के लिए नौ जानेमाने व्यक्तियों को नामित किया। श्री मोदी ने कहा कि वाराणसी के सामाजिक संगठनों ने उन्हें भरोसा दिलाया है कि एक महीने में यह काम पूरा कर लिया जाएगा। इससे पहले श्री मोदी ने अस्सी घाट पर आयोजित आरती पूजन में शामिल होकर वहां पूजा-अर्चना की।
जर्मनी के संघीय गणराज्य के चांसलर के साथ प्रधानमंत्री श्री नरेन्द्र मोदी की महत्‍वपूर्ण बैठक

प्रधानमंत्री श्री नरेन्द्र मोदी ने आज जर्मनी के संघीय गणराज्य के चांसलर महामहिम श्री ओलाफ स्कोल्ज के साथ द्विपक्षीय बैठक की। यह बैठक भारत और जर्मनी के बीच द्विवार्षिक अंतर सरकारी परामर्श (आईजीसी) के छठे दौर से पहले आयोजित की गई। प्रधानमंत्री श्री मोदी को औपचारिक गार्ड ऑफ ऑनर दिया गया और चांसलर स्कोल्ज ने संघीय चांसलर के कार्यालय में प्रधानमंत्री श्री मोदी की अगवानी की। इसके बाद दोनों राजनेताओं की बैठक आमने-सामने हुई जिसके बाद प्रतिनिधिमंडल स्तर की वार्ता हुई। इन चर्चाओं में समग्र रणनीतिक साझेदारी के साथ-साथ क्षेत्रीय और वैश्विक घटनाक्रम के मद्देनजर द्विपक्षीय सहयोग के प्रमुख क्षेत्रों को शामिल किया गया।
प्रधानमंत्री ने समाज सुधारक ज्‍योतिबा फूले की पुण्‍य तिथि पर उन्‍हें नमन किया

प्रधानमंत्री श्री नरेन्‍द्र मोदी ने 19वीं सदी के जाने माने समाज सुधारक श्री ज्‍योतिबा फूले की पुण्‍यतिथि पर उन्‍हें नमन किया है। प्रधानमंत्री ने कहा, “मैं महात्‍मा फूले को उनकी पुण्‍यतिथि पर प्रणाम करता हूं। अत्‍यंत उत्‍कृष्‍ट व्‍यक्तित्‍व के धनी श्री ज्‍योतिबा फूले ने शिक्षा पर ध्‍यान केंद्रित किया और अपने समाज सुधार के कार्य से कई लोगों के जीवन को छुआ।”
प्रधानमंत्री ने हिमाचल प्रदेश के कुल्लू में हुई बस दुर्घटना पर दुःख व्यक्त किया

प्रधानमंत्री श्री नरेन्द्र मोदी ने हिमाचल प्रदेश के कुल्लू जिले में हुई एक दुखद बस दुर्घटना में लोगों की मौत पर शोक व्यक्त किया है। प्रधानमंत्री ने प्रधानमंत्री राष्ट्रीय राहत कोष (पीएमएनआरएफ) से बस दुर्घटना के प्रत्येक मृतक के निकटतम परिजन को 2 लाख रुपये और घायल हुए लोगों को 50,000 रुपये की अनुग्रह राशि की भी घोषणा की है। प्रधानमंत्री कार्यालय ने ट्वीट किया; "हिमाचल प्रदेश के कुल्लू में हुई बस दुर्घटना हृदय विदारक है। इस दुखद घड़ी में मेरी संवेदनाएं शोक संतप्त परिवारों के साथ हैं। मैं आशा करता हूं कि घायल जल्द से जल्द ठीक हो जाएंगे। स्थानीय प्रशासन प्रभावित लोगों को हर संभव सहायता प्रदान कर रहा है: प्रधानमंत्री नरेन्द्र मोदी " "प्रधानमंत्री ने हिमाचल प्रदेश में हुई दुखद बस दुर्घटना के प्रत्येक मृतक के निकटतम परिजन को पीएमएनआरएफ से 2 लाख रुपये की अनुग्रह राशि की मंजूरी दी है। घायलों को 50,000 रुपये दिए जाएंगे। " एमजी/एएम/जेके